**บทที่ 5**

**สรุป อภิปรายผลและข้อเสนอแนะ**

 การวิจัย เรื่อง กระบวนการพัฒนาทักษะการฟัง การพูดภาษาอังกฤษโดยใช้สื่อประสม สำหรับนักเรียนชั้นประถมศึกษาปีที่ 4 ครั้งนี้ ผู้วิจัยสรุปสาระสำคัญได้ดังนี้

 1. สรุปผลการวิจัย

 2. อภิปรายผลการวิจัย

 3. ข้อเสนอแนะ

**5.1 สรุปผลการวิจัย**

 จากการศึกษาวิจัยกระบวนการพัฒนาทักษะการฟัง การพูดภาษาอังกฤษโดยใช้สื่อประสม สำหรับนักเรียนชั้นประถมศึกษาปีที่ 4 ผู้วิจัยสรุปผลการวิจัยได้ดังนี้

 5.1.1 การพัฒนาทักษะการฟัง การพูดภาษาอังกฤษโดยใช้สื่อประสม มีกระบวนการ ดังนี้ 1) ขั้นนำเสนอเนื้อหา (Presentation) เป็นการให้ความรู้แก่ผู้เรียนเพื่อให้ผู้เรียนเกิดความเข้าใจและสามารถนำไปใช้ได้อย่างเหมาะสมถูกต้องตามความหมายและถูกต้องตามหลักการใช้ ซึ่งการนำเสนอเนื้อหาทำได้โดยการใช้สื่อประสม ได้แก่ บัตรคำ เกม นิทาน ใบงาน เพลง คลิปเสียง วิดิทัศน์ และสื่อของจริง 2) ขั้นการฝึก (Practice) เป็นการให้ผู้เรียนได้ฝึกทักษะการฟัง การพูดภาษาอังกฤษควบคู่กัน ผู้สอนจะเป็นผู้ควบคุมโดยเริ่มฝึกด้วยการให้ผู้สอนเป็นผู้นำก่อนและให้ผู้เรียนจดจำการใช้ภาษาที่ถูกต้อง แล้วจึงนำไปฝึกซ้ำ ๆ กับผู้สอนหรือเพื่อนร่วมชั้น ฝึกไปทีละสถานการณ์แล้วเชื่อมโยงไปสู่อีกสถานการณ์เรื่อย ๆ เพื่อให้เกิดความคล่อง (3) ขั้นการใช้ภาษา (Language Usage) เป็นการให้ผู้เรียนได้ใช้ทักษะการฟัง การพูดในสถานการณ์ต่าง ๆ ด้วยตนเอง ซึ่งเป็นการนำความรู้ความเข้าใจจากขั้นนำเสนอเนื้อหา และทักษะการฟัง การพูดที่เกิดขึ้นจากขั้นการฝึก นำมาใช้รวมกันในขั้นนี้ จึงทำให้ขั้นตอนนี้เป็นขั้นที่สำคัญที่สุด และในขั้นนี้ ผู้สอนจะเป็นเพียงผู้ชี้แนะเท่านั้น

 5.1.2 แผนการจัดกระบวนการพัฒนาทักษะการฟัง การพูดภาษาอังกฤษโดยใช้สื่อประสมที่พัฒนาขึ้น มีประสิทธิภาพ เท่ากับ 76.08/76.17 ซึ่งสูงกว่าเกณฑ์ที่กำหนดไว้ 70/70 ซึ่งแสดงว่า แผนการจัดกระบวนการพัฒนาทักษะ มีประสิทธิภาพ

 5.1.3 ผู้เรียนที่เรียนโดยใช้กระบวนการพัฒนาทักษะการฟัง การพูดภาษาอังกฤษโดยใช้สื่อประสมที่พัฒนาขึ้น มีทักษะการฟัง การพูดหลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01

**5.2 อภิปรายผลการวิจัย**

จากผลการวิจัย สามารถอภิปรายผลได้ดังนี้

5.2.1 กระบวนการพัฒนาทักษะการฟัง การพูดภาษาอังกฤษโดยใช้สื่อประสม สำหรับนักเรียนชั้นประถมศึกษาปีที่ 4

 กระบวนการที่เกิดขึ้นเป็นกระบวนการที่มีจุดเริ่มต้นมาจากแนวคิดของผู้เชี่ยวชาญ 5 ท่าน จากนั้นผู้วิจัยได้วิเคราะห์สรุปกระบวนการได้ 3 ขั้น ดังที่เสนอในผลการทดลอง จากนั้นผู้วิจัยได้นำกระบวนการดังกล่าวนั้นเป็นแนวทางหลักในการจัดแผนการจัดกระบวนการพัฒนาทักษะการฟัง การพูดภาษาอังกฤษโดยใช้สื่อประสม ซึ่งสื่อประสมที่ผู้วิจัยได้เลือกจากรูปแบบสื่อต่าง ๆ และได้ให้ผู้เชี่ยวชาญทำการตรวจสอบแผนการจัดกระบวนการพัฒนาทักษะและสื่อการสอนว่ามีคุณภาพหรือไม่ ท้ายที่สุดผู้วิจัยจึงได้กระบวนการทั้งด้านแผนการจัดกระบวนการพัฒนาทักษะ และสื่อสารสอนที่มีคุณภาพนำไปใช้ในกระบวนการวิจัย

 สอดคล้องกับแนวคิดของ Donn Burne (1987, p. 124) ได้แบ่งขั้นตอนในการสอนทักษะ การฟัง-พูดไว้ 3 ขั้น แตกต่างกันออกไปคือ 1) ขั้นการให้ความรู้ ในขั้นนี้ครูเป็นผู้เลือกเนื้อหาหรือบทเรียนมาสอนให้ผู้เรียนเข้าใจและจดจำ ผู้เรียนมีหน้าที่ฟังและทำความเข้าใจ 2) ขั้นต้องการการฝึกฝน ในขั้นนี้ผู้เรียนจะมีบทบาทมากขึ้น โดยที่ครูจะทำหน้าที่แจกจ่ายให้นักเรียนทุกคนได้มีโอกาสฝึกฝนบทเรียนด้วยการพูดให้มากที่สุด 3) ขั้นการใช้ภาษาตามความต้องการ ในขั้นนี้ครูจะทำหน้าที่เป็นผู้แนะนำ หรือปรึกษา เปิดโอกาสให้ผู้เรียนได้นำความรู้ความเข้าใจมาใช้ในการสื่อความหมายอย่างเสรี ตามความต้องการของตน ซึ่งวิธีการและเทคนิคที่ควรใช้ ได้แก่ สื่อประสม

 สอดคล้องกับงานวิจัยของชิตพิมล พลสมบัติ (2549, น. 101-103) ได้ศึกษาการพัฒนาทักษะการฟัง-การพูดภาษาอังกฤษของนักเรียนชั้นประถมศึกษาปีที่ 5 ด้วยวิธีสอนภาษาเพื่อการสื่อสาร ที่เน้นการประเมินผลตามสภาพจริง ผลการวิจัยพบว่า ขั้นตอนในการจัดกิจกรรมการเรียนรู้ ประกอบด้วย 1) ขั้นนำเสนอเนื้อหา โดยครูเป็นผู้อธิบายและช่วยฝึกการฟัง-การพูดจนนักเรียนคล่อง 2) ขั้นฝึกทักษะ ให้นักเรียนฝึกถาม-ตอบกับเพื่อน 3) ขั้นนำไปใช้ นักเรียนสามารถทำแบบฝึกหรือกิจกรรมต่าง ๆ โดยใช้ทักษะการฟัง-การพูดได้อย่างคล่องแคล่ว และสอดคล้องกับงานวิจัยของ กมลวรรณ โดมศรีฟา (2551, น. 51) ได้ศึกษาการศึกษาการใชกิจกรรมการพูดเพื่อการสื่อสารในการพัฒนาความสามารถด้านการพูดภาษาอังกฤษของนักเรียนชั้นมัธยมศึกษาปที่ 1 ผลการวิจัยพบว่า การจัดกิจกรรมการพูดเพื่อการสื่อสารควรประกอบด้วย 1) การนำเข้าสู่กิจกรรมโดยการใช้คำถามหรือรูปภาพ 2) การจัดกิจกรรม ครูผู้สอนควรคำนึงถึงการให้คำสั่งในการปฏิบัติกิจกรรม การดำเนินกิจกรรมในขั้นนี้ ครูผู้สอนไม่ควรแทรกแซง บทบาทของครูเป็นผู้ชีแนะ อำนวยความสะดวกในการทำกิจกรรม และคอยช่วยเหลือให้การดำเนินกิจกรรมเป็นไปอย่างราบรื่น (3) การจบกิจกรรม ครูผู้สอนและผู้เรียนทำการตัดสินหรือสรุปกิจกรรมร่วมกัน พูดคุยเกี่ยวกับปัญหาหรือสิ่งที่ได้รับจากการทำกิจกรรม

 5.2.2 แผนการจัดกระบวนการพัฒนาทักษะการฟัง การพูดภาษาอังกฤษโดยใช้สื่อประสม สำหรับนักเรียนชั้นประถมศึกษาปีที่ 4

 ผู้วิจัยได้นำกระบวนการพัฒนาทักษะการฟัง การพูดสอดแทรกเข้าไปในแผนการจัดกระบวนการพัฒนาทักษะการฟัง การพูดภาษาอังกฤษโดยใช้สื่อประสมที่พัฒนาขึ้น ซึ่งมีประสิทธิภาพ เท่ากับ 76.08/76.17 ซึ่งเป็นไปตามเกณฑ์ 70/70 ทั้งนี้เป็นเพราะ กระบวนการพัฒนาทักษะที่สร้างขึ้น ได้ผ่านขั้นตอนการสร้างอย่างมีระบบ มีการจัดทำแผนการจัดกระบวนการพัฒนาทักษะเป็นขั้นตอนอย่างละเอียด ทำให้การเรียนการสอนเป็นไปอย่างมีประสิทธิภาพ โดยใช้สื่อประสมในการเรียนการสอน ซึ่งเป็นการนำเสนอสื่อที่หลากหลาย เช่น บัตรคำ บัตรภาพ แถบประโยค เกม นิทาน ใบงาน เพลง คลิปเสียง วิดิทัศน์ และสื่อของจริง เป็นต้น ทำให้ผู้เรียนเกิดความสนใจ เกิดความกระตือรือร้น สนุกสนาน มีสมาธิในการเรียนมากขึ้น ไม่เบื่อหน่ายในการเรียน

 สอดคล้องกับแนวคิดของสมสิทธิ จิตรสถาพร (2547, น. 16) ที่ว่า สื่อประสม (Multimedia) หมายถึง การใช้สื่อหลายอย่างประกอบกันอย่างเป็นระบบ ซึ่งมีลักษณะที่ดี คือ สามารถสร้างแรงจูงใจได้ดี ช่วยพัฒนาความเข้าใจและเพิ่มศักยภาพเกี่ยวกับวิธีการคิด สามารถจัดการด้านเวลาการเรียนได้อย่างมีประสิทธิภาพ และมีปริมาณข้อมูลมากมายและหลากหลายรูปแบบ

 สอดคล้องกับงานวิจัยของเบญจพรรณ ดวงเด่น (2550, น. 53) ได้ศึกษาเปรียบเทียบประสิทธิภาพและประสิทธิผลของการเรียนโดยการใช้สื่อประสมในการจัดกิจกรรมการเรียนการสอนคอมพิวเตอร์ชั้นประถมศึกษาปีที่ 5 โรงเรียนหมู่บ้านสหกรณ์ 2 ผลการวิจัยพบว่า สื่อประสมที่ใช้ในการจัดกิจกรรมการเรียนการสอนคอมพิวเตอร์ มีประสิทธิภาพ 83.48/83.12 และยังสอดคล้องกับงานวิจัยของ ธนิตา ภูธา (2552, น. 68) ได้ศึกษาการพัฒนาสื่อประสมเสริมทักษะการอ่านวิชาภาษาไทย เรื่องมาตราตัวสะกด ของนักเรียนชั้น ประถมศึกษาปที่ 2 โรงเรียนสาธิตมหาวิทยาลัยขอนแกน (ศึกษาศาสตร์) ระดับประถม ผลการวิจัยพบว่า สื่อประสมเสริมทักษะการอ่านวิชาภาษาไทย ได้ค่าประสิทธิภาพ (E1/E2) เทากับ 86.83/85.67 ค่าดัชนีประสิทธิผล (E.I) เทากับ 0.73 ซึ่งมีคาตามเกณฑที่กำหนดไวคือ คา ประสิทธิภาพ (E1/E2) เทากับ 80/80 และค่าดัชนีประสิทธิผล (E.I) มีค่าตั้งแต่ 0.50 ขึ้นไป สำหรับ ชนิกา บัวเผียน (2556, น. 72) ได้ศึกษา การสร้างสื่อประสมเพื่อพัฒนาผลสัมฤทธิ์ทางการเรียน เรื่อง สารในชีวิตประจำวัน สำหรับนักเรียนชั้นประถมศึกษาปีที่ 6 ผลการวิจัยพบว่า สื่อประสมกลุ่มสาระการเรียนรู้วิทยาศาสตร์ เรื่อง สารในชีวิตประจำวัน สำหรับนักเรียนชั้นประถมศึกษาปีที่ 6 มีประสิทธิภาพ 84.89 / 88.07 ที่เป็นเช่นนี้เนื่องจากสื่อประสมเป็นสื่อที่สามารถกระตุ้นความสนใจของผู้เรียน ทำให้ผู้เรียนมีสมาธิในการเรียน จดจำสิ่งที่เรียนได้ดีขึ้น และเป็นสื่อที่หลากหลาย ทำให้ผู้เรียนมีความเข้าใจในเรื่องที่เรียนมากขึ้น

 5.2.3 การเปรียบเทียบทักษะการฟัง การพูดภาษาอังกฤษก่อนและหลังใช้กระบวนการพัฒนาทักษะการฟัง การพูดภาษาอังกฤษโดยใช้สื่อประสม สำหรับนักเรียนชั้นประถมศึกษาปีที่ 4

 จากการทดลองใช้กระบวนการพัฒนาทักษะการฟัง การพูดภาษาอังกฤษโดยใช้สื่อประสม สำหรับนักเรียนชั้นประถมศึกษาปีที่ 4 พบว่า ผู้เรียนที่เรียนโดยใช้กระบวนการพัฒนาทักษะการฟัง การพูดภาษาอังกฤษโดยใช้สื่อประสมที่พัฒนาขึ้น มีทักษะการฟัง การพูดหลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01 ทั้งนี้เป็นเพราะผู้เรียนได้รับการพัฒนาทักษะการฟัง การพูดอย่างเป็นระบบขั้นตอน มีการใช้สื่อประสมที่หลากหลายซึ่งเป็นการกระตุ้นความสนใจของผู้เรียน ทำให้ผู้เรียนมีสมาธิในการเรียนมากขึ้น

 สอดคล้องกับแนวคิดของชัยยงค์ พรหมวงศ์ (2540, น. 42) ที่ว่าสื่อประสม คือ การนำเอาสื่อการสอนหลายๆ อย่างมาสัมพันธ์กันซึ่งมีคุณค่าที่ส่งเสริมซึ่งกันและกัน สื่อการสอนอย่างหนึ่งอาจใช้เพื่อเร้าความสนใจในขณะที่อีกอย่างหนึ่งใช้เพื่ออธิบายข้อเท็จจริงของเนื้อหา และอีกชนิดหนึ่งอาจใช้เพื่อก่อให้เกิดความเข้าใจที่ลึกซึ้ง และป้องกันการเข้าใจความหมายผิด การใช้สื่อประสมจะช่วยให้ผู้เรียนมีประสบการณ์จากประสาทสัมผัสที่ผสมผสานกันได้พบวิธีการที่จะเรียนในสิ่งที่ต้องการได้ด้วยตนเองมากยิ่งขึ้น

 สอดคล้องกับงานวิจัยของจารุณี ชื่นใจ (2550, น. 63) ที่ได้ศึกษาเรื่อง การสร้างสื่อประสม เรื่องอินเทอร์เน็ตเบื้องต้น กลุ่มประสบการณ์พิเศษสำหรับนักเรียนชั้นประถมศึกษาปีที่ 6 ผลการวิจัยว่าคะแนนสอบหลังเรียนสูงกว่าคะแนนสอบก่อนเรียนอย่างมีนัยสำคัญทางสถิติที่ระดับ 0.05 และยังสอดคล้องกับงานวิจัยของ ธนิตา ภูธา (2552, น. 69) ได้ศึกษาการพัฒนาสื่อประสมเสริมทักษะการอ่านวิชาภาษาไทย เรื่องมาตราตัวสะกด ของนักเรียนชั้น ประถมศึกษาปที่ 2 โรงเรียนสาธิตมหาวิทยาลัยขอนแกน (ศึกษาศาสตร์) ระดับประถม ผลการวิจัยพบว่า คาเฉลี่ย ของคะแนนผลสัมฤทธิ์ทางการเรียนของนักเรียน โดยใชสื่อประสมเสริมทักษะการอ่านวิชาภาษาไทย มีคะแนนทดสอบหลังเรียนสูงกวาคะแนนทดสอบก่อนเรียน อย่างมีนัยสำคัญทางสถิติที่ระดับ .05 สำหรับ ชนิกา บัวเผียน (2556, น. 72) ได้ศึกษา การสร้างสื่อประสมเพื่อพัฒนาผลสัมฤทธิ์ทางการเรียน เรื่อง สารในชีวิตประจำวัน สำหรับนักเรียนชั้นประถมศึกษาปีที่ 6 ผลการวิจัยพบว่า ผลสัมฤทธิ์ทางการเรียนของนักเรียนชั้นประถมศึกษาปีที่ 6 หลังเรียนด้วยสื่อประสมที่สร้างสูงกว่าก่อนเรียน อย่างมีนัยสำคัญที่ 0.01 เนื่องจากการเรียนด้วยสื่อประสมเป็นกิจกรรมที่แตกต่างจากการเรียนตามแบบปกติที่นักเรียนเคยเรียนมาแล้ว จึงทำให้นักเรียนเกิดความสนใจในการเรียนมากขึ้น

**5.3 ข้อเสนอแนะ**

 **5.3.1 ข้อเสนอแนะในการนำผลการวิจัยไปใช้**

 5.3.1.1 การพัฒนาทักษะการฟัง การพูดภาษาอังกฤษโดยใช้สื่อประสม ควรจัดทำแผนการจัดการเรียนรู้ มีองค์ประกอบสำคัญ ครอบคลุมและสอดคล้องสัมพันธ์กันทั้งสาระสำคัญ จุดประสงค์การเรียนรู้ สาระการเรียนรู้ การจัดกิจกรรมการเรียนรู้ สื่อการเรียนรู้ หลักฐานการเรียนรู้ การวัดและประเมินผล และแหล่งที่มาเพิ่มเติม

 5.3.1.2 ครูผู้สอนควรศึกษากระบวนการพัฒนาทักษะการฟัง การพูดภาษาอังกฤษโดยใช้สื่อประสมให้เข้าใจก่อนนำไปใช้ และควรเน้นฝึกทักษะการฟัง การพูดบ่อยครั้ง เพื่อให้นักเรียนมีความคล่อง สามารถนำไปใช้ในชีวิตประจำวันได้

 **5.3.2 ข้อเสนอแนะสำหรับการวิจัยครั้งต่อไป**

 5.3.2.1 ควรมีการพัฒนาสื่อที่ใช้ในการจัดการเรียนรู้ให้หลากหลาย แปลกใหม่ มีความน่าสนใจยิ่งขึ้น เพื่อเร้าความสนใจ กระตุ้นให้นักเรียนเกิดความรู้สึกอยากเรียน

 5.3.2.2 ควรส่งเสริมให้ผู้สนใจศึกษาวิจัย นำสื่อประสมไปใช้ในการจัดการเรียนรู้ ในกลุ่มสาระการเรียนรู้อื่น เช่น กลุ่มสาระคณิตศาสตร์ กลุ่มสาระวิทยาศาสตร์ เป็นต้น